**ΕΝΕΡΓΗΤΙΚΗ ΚΑΙ ΠΑΘΗΤΙΚΗ ΣΥΝΤΑΞΗ**

**Ενεργητική σύνταξη**

Με την ενεργητική σύνταξη τονίζεται το πρόσωπο που ενεργεί / δράστης (ιδιότητες , χαρακτήρας, στάσεις του υποκειμένου). Ο συγγραφέας προσδίδει στο κείμενό του ζωντάνια και αμεσότητα.

 π.χ.

 Οι Έλληνες στο αλβανικό μέτωπο νίκησαν τις ορδές των Ιταλών.

(ο συγγραφέας επιλέγει την ενεργητική σύνταξη για να τονίσει την ανδρεία των Ελλήνων)

**Παθητική Σύνταξη**

 Με την παθητική σύνταξη: 1) τονίζεται η ενέργεια ή το αποτέλεσμα δράσης του λογικού υποκειμένου που δηλώνεται με το ποιητικό αίτιο, 2) παραλείπεται το υποκείμενο ή δεν δηλώνεται σκόπιμα, 3) το ύφος γίνεται απρόσωπο, επίσημο και αντικειμενικό, καθώς δίνεται έμφαση στο ίδιο το γεγονός ή τα αποτελέσματά του και όχι στα προσωπικά κίνητρα του δράστη.

π.χ. Οι Ιταλοί νικήθηκαν από τους Έλληνες

(έμφαση στο γεγονός της ήττας των Ιταλών)

**Μετατροπή της ενεργητικής σύνταξης σε παθητική**

Κατά η μετατροπή της ενεργητικής σύνταξης σε παθητική και το αντίστροφο γίνονται οι εξής αλλαγές:

|  |  |  |
| --- | --- | --- |
| **Υποκείμενο ρήματος ενεργητικής σύνταξης** (ονομαστική) | **⬄** | **Ποιητικό αίτιο παθητικής σύνταξης** (από + αιτιατική) |
| **Αντικείμενο ενεργητικής σύνταξης** (αιτιατική) | **⬄** | Υποκείμενο παθητικής σύνταξης (ονομαστική) |
| **Ρήμα ενεργητικής σύνταξης** (ενεργητική διάθεση) | **⬄** | **Ρήμα παθητικής διάθεσης στον ίδιο χρόνο, στο ρηματικό πρόσωπο του υποκειμένου της ενεργητικής σύντα**ξης |

**Παράδειγμα μετατροπής ενεργητικής σύνταξης σε παθητική**

Ε.Σ. **Οι ευρωπαϊκές χώρες** προωθούν *προγράμματα ειδικής επαγγελματικής κατάρτισης*

Π.Σ. *Προγράμματα ειδικής επαγγελματικής κατάρτισης* προωθούνται **από τις ευρωπαϊκές χώρες.**

**Ειδικές περιπτώσεις**

**Α. Τα αποθετικά ρήματα (- μαι + αντικείμενο / ρήματα παθητικής φωνής αλλά ενεργητικής διάθεσης), όταν μεταφέρονται από την ενεργητική στην παθητική σύνταξη, αποδίδονται περιφραστικά.**

|  |  |
| --- | --- |
| **Ενεργητική σύνταξη** | **Παθητική σύνταξη** |
| Κανείς δεν ανέχεται την ειρωνεία. | Η ειρωνεία δεν είναι ανεκτή από κανέναν. |
| Οι πλούσιες χώρες εκμεταλλεύονται τις φτωχές. | Οι φτωχές χώρες γίνονται εκμετάλλευσης των πλουσίων. |
| Ο υπουργός αποδέχτηκε τα αιτήματα των συνδικαλιστών (αποδέχομαι). | Τα αιτήματα των συνδικαλιστών έγιναν αποδεκτά από τον υπουργό. |
| Οι νέοι σέβονται τους ηλικιωμένους. | Οι ηλικιωμένοι είναι σεβαστοί από τους νέους. |
| Ορισμένοι υπάλληλοι υποψιάζονται ως ένοχο κλοπής τον ταμία.  | Ο ταμίας συγκεντρώνει τις υποψίες των υπαλλήλων ως ένοχος κλοπής. ήΟ ταμίας θεωρήθηκε ως ένοχος κλοπής από τους υπαλλήλους. |

**Β. Συχνά στην παθητική σύνταξη το ποιητικό αίτιο δεν έχει την εκφορά από + αιτιατική, αλλά δηλώνεται με γενική προσδιοριστική (γενική υποκειμενική), η οποία και μετατρέπεται σε ονομαστική ως υποκείμενο στην ενεργητική σύνταξη.**

|  |  |
| --- | --- |
| **Παθητική Σύνταξη** | **Ενεργητική Σύνταξη** |
| Η μάχη **του ανθρώπου** δεν θα χαθεί. | **Ο άνθρωπος** δεν θα χάσει τη μάχη. |
| Η προσπάθεια **των υποψηφίων** εντείνεται την εβδομάδα πριν τις εξετάσεις.  | Οι υποψήφιοι εντείνουν τιε προσπάθειές τους πριν τις εξετάσεις. |
| Η μάχη των Λακεδαιμονίων θα διεξαχθεί στις Θερμοπύλες. | Οι Λακεδαιμόνιοι θα διεξαγάγουν τη μάχη τους στις Θερμοπύλες. |

**Γ. Το ποιητικό αίτιο μπορεί, επίσης, να εκφέρεται:**

**1. σε + αιτιατική (με τα ρηματικά επίθετα σε –τος),**

 **Π.Σ.**: Είναι αγαπητός σε όλους **⬄** Ε.Σ: Όλοι τον αγαπούν)

**2. με + αιτιατική (στην περίπτωση αυτή το ποιητικό αίτιο προσδιορίζει επιθετικές μετοχές),**

Π.Σ.: Η ιστορία του τόπου είναι γραμμένη με αίμα.

Ε.Σ.: Το αίμα έχει γράψει την ιστορία του τόπου.

**3. ως πρώτο συνθετικό σε μετοχές, επίθετα,**

 αιματοβαμμένος = βαμμένος με αίμα

 ανεμοδαρμένος= δαρμένος από τον άνεμο

 κρατικοδίαιτος δημόσιος τομέας= συντηρείται από το Κράτος

4. Eνεργητική Σύνταξη: **«οφείλω»** ⬄ Παθητική Σύνταξη: **«πρέπει»**

|  |  |
| --- | --- |
| **Ενεργητική Σύνταξη** | **Παθητική Σύνταξη** |
| **Οι πολίτες στις δημοκρατούμενες χώρες οφείλουν να τηρούν τους νόμους.** | **Οι νόμοι πρέπει να τηρούνται στις δημοκρατούμενες χώρες από τους πολίτες.** |